Man wat glo 5-jarige verkrag in hofDie saak teen ŉ 45-jarige man wat daarvan beskuldig word dat hy in 2011 ŉ vyfjarige meisie verkrag het is in die Nelspruit-streekshof in Mpumalanga uitgestel. Pieter de Bruyn is in 2011 in hegtenis geneem en het onskuldig gepleit op die aanklagte teen hom. Dr. Abel Modiba, ŉ mediese dokter en adviseur vir die provinsiale departement van gesondheid, het Vrydag getuig dat hy die meisie twee dae na die beweerde voorval ondersoek het en vasgestel het dat sy verkrag is. Hy het gedurende die ondersoek bewyse gevind dat die meisie moontlik voorheen seksueel aangerand is. Madga Marius, die staatsaanklaer, het die hof gevra om die saak uit te stel ten einde die staat de geleentheid te gee om verklarings te kry van die ma’s van beide die slagoffer en die beskuldigde. De Bruyn se ma het getuig dat sy ŉ verklaring afgelê het by die Nelspruit-polisiestasie kort nadat haar seun in hegtenis geneem is. “Daar is later aan my gesê dat die verklaring verlore geraak het. Ek is aangesê om na die hof te kom en weer ŉ verklaring af te lê. Ek is steeds bereid om ŉ nuwe verklaring af te lê.” Landdros Erwin Sithole het gesê die twee getuies se verklarings moet aan die hof voorgelê word ten einde te verseker dat De Bruyn ŉ regverdige verhoor kry. “Dit is in belang van geregtigheid dat die beskuldigde ŉ regverdige verhoor kry aangesien hy tot lewenslange tronkstraf gevonnis kan word indien hy skuldig bevind word op die aanklagte teen hom.” Die saak is tot 30 Januarie uitgestel sodat die staat die twee verklarings kan bekom.